钦定古今图书集成/明伦汇编/闺媛典/第119卷 > 楚白贞姬
## 钦定古今图书集成/明伦汇编/闺媛典/第119卷 > 楚白贞姬

按刘向《列女传》：“贞姬者，楚白公胜之妻也。白公死，其
妻纺绩不嫁。吴王闻其美且有行，使大夫持金百镒，
白璧一双以聘焉。因以辎軿三十乘迎之，将以为夫
人。白妻辞之曰：‘白公生时，妾幸得充后宫，执箕帚，掌
衣履，拂枕席，托为妃匹。白公不幸而死，妾愿守其坟
墓，以终天年。今王赐金璧之聘，夫人之位，非愚妾之
所愿闻也。且夫弃义从欲者，污也；见利忘死者，贪也。
夫贪污之人，王何以为哉？妾闻之：忠臣不借人以力，
贞女不假人以色。岂独事生若此哉？于死者亦然。妾
既不仁，不能从死，今又去而嫁，不亦太甚乎’！”遂辞聘
而不行。吴王贤其守节而有义，号曰贞姬。君子谓贞
姬廉洁而诚信。夫任重而道远，仁以为己任，不亦重
乎？死而后已，不亦远乎！《诗》云：“彼美孟姜，德音不忘。”此
之谓也。